ฟิทช์ปรับเครดิตทีเอ็มบีเชื่อปีหน้ายังกำไรงาม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ฟิทช์ เรทติ้งส์ ปรับเพิ่มแนวโน้มอันดับความน่าเชื่อถือทีเอ็มบีเป็น “มีเสถียรภาพ”
ธนาคารทหารไทย หรือทีเอ็มบี เปิดเผยว่า ฟิทช์ เรทติ้งส์ ให้เหตุผลในการปรับเพิ่มแนวโน้มอันดับความน่าเชื่อถือของธนาคารจากเดิมซึ่งเป็นลบ เป็นมีเสถียรภาพ (Stable) ตามการปรับตัวที่ดีขึ้นของความสามารถในการทำกำไร และคุณภาพของสินเชื่อ 
สำหรับการคงอันดับความแข็งแกร่งทางการเงินและอันดับเครดิตอื่นๆ ของทีเอ็มบี สะท้อนถึงเครือข่ายการดำเนินงานที่มีขนาดค่อนข้างใหญ่และระดับเงินกองทุนที่แข็งแกร่งของธนาคาร 
“ธนาคารจะยังคงมีผลการดำเนินงานที่ปรับตัวดีขึ้นต่อเนื่อง จากการที่ได้มีการปรับปรุงโครงสร้างการบริหารความเสี่ยง ประกอบกับสภาวะเศรษฐกิจที่มีแนวโน้มปรับตัวดีขึ้น” ฟิทช์ฯ ระบุ
นอกจากนั้น ฟิทช์ เรทติ้ง ยังระบุในรายงานด้วยว่า ด้วยสภาวะเศรษฐกิจที่มีแนวโน้มปรับตัวดีขึ้น คุณภาพของสินเชื่อของธนาคารน่าจะดีขึ้นอีกในปี 2554 ซึ่งจะช่วยทำให้กำไรของธนาคารปรับตัวเพิ่มขึ้น 
ในช่วง 9 เดือนแรกของปี 2553 ธนาคารมีกำไรสุทธิที่ดีขึ้นอย่างมากจำนวน 2,370 ล้านบาท เพิ่มขึ้นคิดเป็น 74% เมื่อเทียบกับช่วงเดียวกันของปีที่แล้ว ขณะเดียวกันสินเชื่อด้อยคุณภาพ (NPL) ก็ลดลงอย่างต่อเนื่อง โดยงบการเงินเฉพาะของธนาคาร ณ สิ้นไตรมาส 3 ของปีนี้ มีสินเชื่อด้อยคุณภาพลดลงจาก 50,719 ล้านบาท เป็น 38,691 ล้านบาท หรือคิดเป็น 9.5% ของสินเชื่อทั้งหมด
ทั้งนี้ ธนาคารคาดว่าสินเชื่อด้อยคุณภาพจะลดลงอย่างต่อเนื่องในปีนี้
ธนาคารยังคงดำรงสภาพคล่องที่สูง โดยมีสินทรัพย์ที่มีสภาพคล่องสูงได้แก่ เงินสด รายการระหว่างธนาคารและตลาดเงิน และเงินลงทุนระยะสั้น คิดเป็นร้อยละ 24.3 ของสินทรัพย์ที่ก่อให้เกิดรายได้ทั้งหมด ในขณะที่ส่วนทุนของธนาคารก็มีความแข็งแกร่ง โดยมีอัตราส่วนเงินกองทุนต่อสินทรัพย์เสี่ยง (Capital adequacy ratio: CAR) ที่ร้อยละ 17.8 ซึ่งเป็นเงินกองทุนชั้นที่หนึ่งต่อสินทรัพย์เสี่ยงร้อยละ 12.3
นายบุญทักษ์ หวังเจริญ ประธานเจ้าหน้าที่บริหารทีเอ็มบี กล่าวว่า ธนาคารได้ปรับปรุงความสามารถในการทำกำไร และความแข็งแกร่งทางการเงินอย่างต่อเนื่อง รวมทั้งลดเอ็นพีแอลอย่างมีนัยสำคัญ และยังได้ล้างขาดทุนสะสมเสร็จสิ้นในเดือน มิ.ย.ที่ผ่านมา 
นอกจากนี้ โครงสร้างองค์กรของธนาคารซึ่งยึดลูกค้าเป็นศูนย์กลาง ช่วยให้ธนาคารสามารถตอบสนองความต้องการของลูกค้าด้วยบริการ ผลิตภัณฑ์ และโซลูชั่นส์ทางการเงิน ที่ทันสมัย สามารถตอบโจทย์ของลูกค้าได้ตรงจุด ช่วยให้ลูกค้าทุกกลุ่มของธนาคารบรรลุเป้าหมายทางการเงินที่ตั้งไว้เป็นอย่างดี ซึ่งธนาคารจะพัฒนาสิ่งที่ดีเพื่อลูกค้าของเราอย่างต่อเนื่อง รวมทั้งเพิ่มประสิทธิภาพในการดำเนินงานทุกด้าน เพื่อการเติบโตอย่างมั่นคงและยั่งยืนของ TMB”